
Nr.27/232/17 iunie 2004
RAPORT

asupra propunerii legislative pentru modificarea şi completarea Legii privind asistenţa socială a persoanelor vârstnice şi Legii notarilor publici şi a activităţii notariale
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii privind asistenţa socială a persoanelor vârstnice şi Legii notarilor publici şi a activităţii notariale, trimisă cu adresa nr. P.l.-X 341 din 1 iunie 2004.
La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social, punctul de vedere al Guvernului şi avizul Comisiei pentru administraţie publică, amenajarea teritoriului şi echilibru ecologic.
Propunerea legislativă are ca obiect de reglementare unele intervenţii legislative aduse Legii nr.17/2000 privind asistenţa socială a persoanelor vârstnice şi Legii notarilor publici şi a activităţii notariale nr.36/1995, cu modificările şi completările ulterioare, având ca scop o mai bună protecţie a persoanelor vârstnice împotriva fenomenului de înşelătorie la vânzarea locuinţelor aparţinând acestor persoane.
Comisia propune Plenului respingerea iniţiativei legislative din următoarele considerente:

a) Nu este necesară, deoarece reglementările din Legea nr.17/2000 acoperă şi rezolvă situaţiile avute în vedere de iniţiatorii propunerii legislative;

b) Cu privire la modificarea şi completarea Legii notarilor publici şi a activităţii notariale nr.36/1995, considerăm că nu este necesară completarea art.58 cu un nou alineat, deoarece prevederile Legii nr.17/2000 stipulează că persoana vârstnică (peste 60 de ani) va fi însoţită, din oficiu sau la cerere, de un reprezentant al autorităţii tutelare a consiliului local în a cărei rază teritorială domiciliază.
În plus, instituirea obligaţiei de a solicita aviz secretarului consiliului local sau asistentului social la orice înstrăinare a unei locuinţe, de către o persoană care are mai mult de 60 de ani, constituie o îngrădire a dreptului de dispoziţie al persoanei cu capacitate deplină de exerciţiu, având un caracter discriminatoriu, pe criteriul vârstei.

2. Propunerea legislativă face parte din categoria legilor organice, conform prevederilor art.73 alin.(3) din Constituţie, republicată, şi a fost respinsă de Senat în şedinţa din 26 mai 2004.
3. La lucrările comisiei au fost prezenţi 20 deputaţi, din totalul de 21 membri ai comisiei.

4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din data de 15 iunie 2004, Comisia a propus respingerea iniţiativei legislative cu 14 voturi pentru şi 4 voturi împotrivă.

